Απόφαση αριθ. 2/2003 του Συμβουλίου Υπουργών ΑΚΕ-ΕΚ

της 16ης Μαΐου 2003

για χρησιμοποίηση, για την ελάφρυνση του χρέους, του αποθεματικού της πίστωσης του ένατου Ευρωπαϊκού Ταμείου Ανάπτυξης που προορίζεται για τη μακροπρόθεσμη ανάπτυξη

(2003/451/ΕΚ)

ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,

Έχοντας υπόψη τη συμφωνία εταιρικής σχέσης ΑΚΕ-ΕΚ, που υπογράφηκε στο Κοτονού (Μπενίν) στις 23 Ιουνίου 2000, εφεξής αποκαλούμενη "συμφωνία ΑΚΕ-ΕΚ", και ιδίως το παράρτημα Ι παράγραφος 8,

Εκτιμώντας τα ακόλουθα:

(1) Με τις αποφάσεις αριθ. 1/1999 της 8ης Δεκεμβρίου 1999, 2/2001 της 20ής Δεκεμβρίου 2001 και 3/2002 της 23ης Δεκεμβρίου 2002, το Συμβούλιο Υπουργών ΑΚΕ-ΕΚ χορήγησε πόρους για τους μηχανισμούς ελάφρυνσης του χρέους υπέρ των υπερχρεωμένων φτωχών χωρών ΑΚΕ για συνολικό ποσό ύψους 1185 δισεκατομμυρίων EUR. Από το εν λόγω ποσό, προβλέφθηκαν 545 εκατομμύρια EUR για την ελάφρυνση του εκκρεμούντος χρέους και των υποχρεώσεων εξυπηρέτησης του χρέους προς την Κοινότητα και 680 εκατομμύρια EUR ως συνεισφορά στο καταπιστευματικό ταμείο των ΥΦΧ, τη διαχείριση του οποίου έχει η διεθνής ένωση ανάπτυξης.

(2) Για να εξασφαλισθεί η συνεχής στήριξη των μηχανισμών ελάφρυνσης του χρέους υπέρ των υπερχρεωμένων φτωχών χωρών ΑΚΕ, είναι σκόπιμο να χορηγηθούν συμπληρωματικοί πόροι για την εντός ΑΚΕ συνεργασία συνολικού ύψους 335 εκατομμυρίων EUR. Εντούτοις, η πίστωση που προορίζεται για την περιφερειακή συνεργασία και την ολοκλήρωση, όπως καθορίζεται στην παράγραφο 3 στοιχείο β) του παραρτήματος Ι της συμφωνίας ΑΚΕ-ΕΚ, έχει εξαντληθεί. Οι απαραίτητοι πόροι θα μεταφερθούν συνεπώς από μη χορηγηθέντες πόρους της πίστωσης που προορίζεται για τη μακροπρόθεσμη ανάπτυξη του ένατου ΕΤΑ,

ΑΠΟΦΑΣΙΖΕΙ:

Άρθρο 1

Ελάφρυνση του χρέους

Μεταφέρεται ποσό 335 εκατομμυρίων ΕUR από τους μη χορηγηθέντες πόρους της πίστωσης που προορίζεται για τη μακροπρόθεσμη ανάπτυξη του ένατου ΕΤΑ στη χορήγηση εντός ΑΚΕ από την πίστωση που προορίζεται για την περιφερειακή συνεργασία και ολοκλήρωση· το εν λόγω ποσό χρησιμοποιείται για την ελάφρυνση του χρέους υπέρ των χωρών ΑΚΕ που είναι επιλέξιμες στο πλαίσιο της πρωτοβουλίας για τις υπερχρεωμένες φτωχές χώρες (ΥΦΧ), σύμφωνα με το άρθρο 66 της συμφωνίας ΑΚΕ-ΕΚ. Το ποσό αυτό μπορεί να χρησιμοποιηθεί για τους ακόλουθους σκοπούς:

- για την κάλυψη του εκκρεμούς χρέους και των υποχρεώσεων εξυπηρέτησης του χρέους προς την Κοινότητα από μέρους των χωρών ΑΚΕ που είναι επιλέξιμες στο πλαίσιο της πρωτοβουλίας για τις ΥΦΧ (135 εκατομμύρια EUR),

- για τη συνεισφορά στη χρηματοδότηση του καταπιστευματικού ταμείου των ΥΦΧ υπέρ των χωρών ΑΚΕ (200 εκατομμύρια ΕUR).

Άρθρο 2

Χρηματοδότηση

Σύμφωνα με το άρθρο 13 παράγραφος 2 του παραρτήματος IV της συμφωνίας ΑΚΕ-ΕΚ, το Συμβούλιο Υπουργών ΑΚΕ-ΕΚ ζητά από την Επιτροπή να χρηματοδοτήσει τη στήριξη της ελάφρυνσης του χρέους για συνολικό ποσό 335 εκατομμυρίων EUR, όπως καθορίζει το άρθρο 1 της παρούσας απόφασης.

Άρθρο 3

Τελική διάταξη

Τα κράτη ΑΚΕ, τα κράτη μέλη και η Κοινότητα υποχρεούνται, στο μέτρο που τους αφορά, να λαμβάνουν τα μέτρα που συνεπάγεται η εκτέλεση της παρούσας απόφασης.

Άρθρο 4

Έναρξη ισχύος

Η παρούσα απόφαση αρχίζει να ισχύει από την ημέρα της εκδόσεώς της.

Βρυξέλλες, 16 Μαΐου 2003.

Για το Συμβούλιο Υπουργών ΑΚΕ-ΕΚ

Ο Πρόεδρος

S. Rialuth Vohor